CELEX: 52016PC0412
Language: el
Date: 2016-06-24
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος του συστήματος προτιμησιακής μεταχείρισης που παρέχεται στα πρώην υπό κηδεμονία εδάφη των Νήσων του Ειρηνικού

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.6.2016
            COM(2016) 412 final
            2016/0191(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος του συστήματος προτιμησιακής μεταχείρισης που παρέχεται στα πρώην υπό κηδεμονία εδάφη των Νήσων του Ειρηνικού
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στόχος της παρούσας πρότασης είναι να καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου (ΠΟΕ) σχετικά με την αίτηση των Ηνωμένων Πολιτειών για ανανέωση της απαλλαγής τους στον ΠΟΕ, ώστε να δοθεί η δυνατότητα στην Ευρωπαϊκή Ένωση να υποστηρίξει την εν λόγω αίτηση για απαλλαγή. 
            
            
               Η έγκριση της αίτησης των ΗΠΑ για ανανέωση της απαλλαγής στον ΠΟΕ αναμένεται ότι θα επιτρέψει στις ΗΠΑ να εξακολουθήσουν να παρέχουν προτιμησιακή μεταχείριση σε επιλέξιμα προϊόντα των πρώην υπό κηδεμονία εδαφών των Νήσων του Ειρηνικού (Δημοκρατία των Νήσων Μάρσαλ, Ηνωμένες Πολιτείες της Μικρονησίας, Κοινοπολιτεία των Νήσων Βόρειες Μαριάνες, και Δημοκρατία του Παλάου) που εισάγονται στο τελωνειακό έδαφος των Ηνωμένων Πολιτειών έως τις 31 Δεκεμβρίου 2026. 
            
            
               •Συνοχή με τις ισχύουσες διατάξεις στον τομέα πολιτικής
            
            
               α.α. 
            
            
               •Συνοχή με τις υπόλοιπες πολιτικές της Ένωσης
            
            
               α.α.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι, όταν μια απόφαση που έχει έννομο αποτέλεσμα χρειάζεται να ληφθεί στο πλαίσιο οργάνου που έχει συσταθεί από διεθνή συμφωνία, το Συμβούλιο, βάσει πρότασης της Επιτροπής ή του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, εκδίδει απόφαση που εκφράζει τη θέση η οποία θα ληφθεί εξ ονόματος της Ευρωπαϊκής Ένωσης. Η παραχώρηση απαλλαγής με σκοπό να δοθεί η δυνατότητα στις Ηνωμένες Πολιτείες να παρέχουν προτιμησιακή μεταχείριση σε επιλέξιμα προϊόντα των πρώην υπό κηδεμονία εδαφών των Νήσων του Ειρηνικού εμπίπτει στην προαναφερόμενη διάταξη, καθώς η απόφαση λαμβάνεται από όργανο που έχει συσταθεί από διεθνή συμφωνία (από το Γενικό Συμβούλιο ή την υπουργική συνδιάσκεψη του ΠΟΕ) η οποία επηρεάζει τα δικαιώματα και τις υποχρεώσεις της Ευρωπαϊκής Ένωσης.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               α.α.
            
            
               •Αναλογικότητα
            
            
               α.α.
            
            
               •Επιλογή του νομικού μέσου
            
            
               α.α.
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ 
            
         
         
            
               α.α.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               α.α.
            
            
               5.ΛΟΙΠΑ ΣΤΟΙΧΕΙΑ
            
            
               Η Επιτροπή θα εξουσιοδοτηθεί να εκφράσει θέση εξ ονόματος της Ευρωπαϊκής Ένωσης, με την οποία θα υποστηρίξει την αίτηση των Ηνωμένων Πολιτειών στον ΠΟΕ για απαλλαγή, στον βαθμό που είναι αναγκαία ώστε οι Ηνωμένες Πολιτείες να έχουν τη δυνατότητα να παρέχουν προτιμησιακή μεταχείριση σε επιλέξιμα προϊόντα των πρώην υπό κηδεμονία εδαφών των Νήσων του Ειρηνικού έως 31 Δεκεμβρίου 2026. 
            
            
               Οι Ηνωμένες Πολιτείες ζητούν παράταση της απαλλαγής (WT/L/694 της 1ης Αυγούστου 2007) από την παράγραφο 1 του άρθρου Ι της GATT του 1994 προκειμένου να συνεχίσουν να παρέχουν ιστορικές προτιμήσεις στα πρώην υπό κηδεμονία εδάφη των Νήσων του Ειρηνικού σε συμφωνία με τις διεθνείς υποχρεώσεις τους. 
            
            
               Σύμφωνα με τις Ηνωμένες Πολιτείες, το σύστημα προτιμησιακής εισόδου των εξαγωγών των εν λόγω νήσων στην αγορά των Ηνωμένων Πολιτειών δικαιολογείται τόσο από ιστορικούς όσο και οικονομικούς λόγους.
            
            
               Οι Ηνωμένες Πολιτείες ανέλαβαν την υποχρέωση να εγγυώνται την ασφάλεια και την οικονομική ανάπτυξη των πρώην υπό κηδεμονία εδαφών των Νήσων του Ειρηνικού στο πλαίσιο συμφωνίας κηδεμονίας με το Συμβούλιο Ασφαλείας των Ηνωμένων Εθνών το 1947.
            
            
               Βάσει της συμφωνίας κηδεμονίας, οι ΗΠΑ έχουν δημιουργήσει μια μακρόχρονη ιστορική σχέση με τα πρώην υπό κηδεμονία εδάφη των Νήσων του Ειρηνικού και, από οικονομική άποψη, μακροπρόθεσμα, ο πρωταρχικός σκοπός του συστήματος είναι να προωθήσει την επέκταση του εμπορίου και την οικονομική ανάπτυξη των δικαιούχων κατά τρόπο συνεπή προς τους στόχους της GATT και προς τις εμπορικές, οικονομικές και αναπτυξιακές ανάγκες των δικαιούχων χωρών. Οι Ηνωμένες Πολιτείες, στην αίτησή τους, επισημαίνουν επίσης ότι ο σκοπός αυτός είναι σήμερα ακόμα πιο σημαντικός, καθώς κάθε πρώην υπό κηδεμονία έδαφος έχει γίνει αυτοδιοικούμενη οντότητα.
            
            
               Η απαλλαγή που ζητείται θα παρατείνει για τρίτη φορά την προτιμησιακή δασμολογική μεταχείριση. Στις 8 Σεπτεμβρίου 1948 οι Ηνωμένες Πολιτείες εξασφάλισαν απαλλαγή από τις υποχρεώσεις τους που απορρέουν από το άρθρο Ι παράγραφος 1 της GATT του 1947 για αόριστο χρονικό διάστημα. Σύμφωνα με την παράγραφο 1 β) iii) της συμφωνίας GATT του 1994, η απαλλαγή αναθεωρήθηκε και ενσωματώθηκε στη GATT του 1994 με διετή περίοδο λήξης, όταν τέθηκε σε ισχύ η συμφωνία του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») την 1η Ιανουαρίου 1995. Αναγνωρίζοντας ότι, σύμφωνα με την παράγραφο 2 του μνημονίου συμφωνίας για την τήρηση των απαλλαγών από τις υποχρεώσεις στο πλαίσιο της Γενικής Συμφωνίας Δασμών και Εμπορίου του 1994, η απαλλαγή της 8ης Σεπτεμβρίου 1948, αν δεν παρατεινόταν, θα έληγε στις 31 Δεκεμβρίου 1996, παρατάθηκε στις 14 Οκτωβρίου 1996. Η ως άνω έγκριση παρατάθηκε για δεύτερη φορά την 1η Αυγούστου 2007, για την περίοδο έως τις 31 Δεκεμβρίου 2016.
            
            
               Για την Ευρωπαϊκή Ένωση, η αίτηση απαλλαγής δεν προκαλεί οικονομικές ανησυχίες, δεδομένου ότι η προτιμησιακή μεταχείριση δεν αναμένεται να έχει άμεσες επιπτώσεις στο εμπόριο της ΕΕ με τις δικαιούχους χώρες. 
            
            
               Υπό το πρίσμα των ανωτέρω, η Ευρωπαϊκή Ένωση θα πρέπει να προσχωρήσει στη διαφαινόμενη συναίνεση υπέρ του αιτήματος απαλλαγής στο Γενικό Συμβούλιο του ΠΟΕ. 
            
            
               2016/0191 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος του συστήματος προτιμησιακής μεταχείρισης που παρέχεται στα πρώην υπό κηδεμονία εδάφη των Νήσων του Ειρηνικού
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
         
         
            
               (1)Οι παράγραφοι 3 και 4 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») θεσπίζει τις διαδικασίες για την απαλλαγή μέλους από υποχρέωση που επιβάλλεται από τη συμφωνία του ΠΟΕ ή από οποιαδήποτε πολυμερή εμπορική συμφωνία. 
            
            
               (2)Οι Ηνωμένες Πολιτείες εξασφάλισαν απαλλαγή από τις υποχρεώσεις δυνάμει του άρθρου Ι παράγραφος 1 της Γενικής Συμφωνίας Δασμών και Εμπορίου του 1994 («GATT του 1994»), η οποία έλαβε την πιο πρόσφατη παράταση την 1η Αυγούστου 2007 για την περίοδο έως τις 31 Δεκεμβρίου 2016.
            
            
               (3)Σύμφωνα με το άρθρο ΙΧ παράγραφος 3 της συμφωνίας ΠΟΕ, οι ΗΠΑ υπέβαλλαν αίτηση απαλλαγής έως τις 31 Δεκεμβρίου 2026 από τις υποχρεώσεις τους δυνάμει του άρθρου Ι παράγραφος 1 της GATT του 1994 στον βαθμό που απαιτείται για να επιτραπεί στις ΗΠΑ να εξακολουθήσουν να παρέχουν προτιμησιακή μεταχείριση σε επιλέξιμα προϊόντα των πρώην υπό κηδεμονία εδαφών των Νήσων του Ειρηνικού (Δημοκρατία των Νήσων Μάρσαλ, Ηνωμένες Πολιτείες της Μικρονησίας, Κοινοπολιτεία των Νήσων Βόρειες Μαριάνες, και Δημοκρατία του Παλάου) που εισάγονται στο τελωνειακό έδαφος των Ηνωμένων Πολιτειών.
            
            
               (4)Η παραχώρηση της απαλλαγής από τον ΠΟΕ κατόπιν αίτησης των Ηνωμένων Πολιτειών δεν θα επηρεάσει αρνητικά ούτε την οικονομία της Ευρωπαϊκής Ένωσης, ούτε τις εμπορικές σχέσεις με τους δικαιούχους της απαλλαγής. 
            
            
               (5)Είναι σκόπιμο, επομένως, να καθοριστεί η θέση που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ για την υποστήριξη της αίτησης απαλλαγής των Ηνωμένων Πολιτειών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα εκφραστεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου είναι η υποστήριξη της αίτησης που υπέβαλαν οι Ηνωμένες Πολιτείες για απαλλαγή από τις υποχρεώσεις δυνάμει του άρθρου Ι παράγραφος 1 της Γενικής Συμφωνίας Δασμών και Εμπορίου του 1994 έως την 31η Δεκεμβρίου 2026 σύμφωνα με τους όρους της αίτησης απαλλαγής των Ηνωμένων Πολιτειών.
            
            
               Τη θέση αυτή θα εκφράσει η Επιτροπή. 
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος